**Anexa nr. 13**

**Documente necesare pentru proiecte specifice**

În etapa de pre-eligibilitate a proiectelor de finanțare nerambursabilă, solicitanții vor depune următoarele documente, în funcție de specificul activităților cuprinse în proiectele depuse:

**a)** **creare şi dezvoltare** **de site-uri/platforme online**

**1. dovada** de înregistrare a domeniului pentru site-urile deja existente;

**2. specificaţiile tehnice minimale** (descrierea conţinutului site-ului, structura site-ului, grupul ţintă, periodicitatea actualizării informaţiilor), un concept de design grafic minimal (homepage) şi strategia de promovare, în cazul creării unor site-uri noi.

**b) înființare radiodifuzori**

**1.** deținerea documentelor necesare înființării unui post de radio/televiziune, în conformitate cu legislația în domeniu din statul respectiv;

**2.** descriere generală a viitoarelor programe de radio sau televiziune, timpi de emisie etc.

**c) execuţie de lucrări**

**1.**titlul de proprietate/extras de carte funciară (care atestă calitatea de proprietar) asupra terenului şi/sau imobilului (ex: contract de vânzare-cumpărare, contract de schimb, contract de donaţie, certificat de moştenitor, act administrativ de restituire, hotărâre judecătorească definitivă);

**2.** un alt act care atestă **dreptul de folosinţă al bunului imobil** (ex.: contract de concesiune, folosinţă gratuită sau închiriere, pentru o perioadă minimă de 5 ani), însoţit de acordul din partea proprietarului/titularului de drept cu privire la execuţia lucrărilor de construcţie;

**3.** avizul sau autorizaţia de construire, respectiv document emis de autoritatea competentă din statul de reședință care să ateste că lucrările efectuate nu necesită autorizație;

**4.** să facă dovada, prin extras de carte funciar sau alt document similar recunoscut in statul de reședință că imobilul nu este grevat de sarcini;

**5.** declarație pe proprie răspunde a proprietarului/ titularul de drept cu privire la faptul că imobilul ( teren și construcție, după caz) nu face obiectul unor litigii în curs de soluţionare și a vreunei revendicări din partea unui terț.

**Notă:** Nu se vor deconta cheltuielile legate de obținerea avizului/autorizației de construire.

**d)** **restaurare/întreținere de spaţii/imobile**

La documentele menţionate la litera c) se adaugă și **dovada stării de degradare a imobilului** ce urmează a fi renovat/recondiţionat (fotografii sau alte dovezi care atestă/confirmă starea de degradare a imobilului).

**e)** **dotare de spaţii**

**1.** Dovada folosinţei spaţiului (contract de închiriere, contract de comodat, contract de vânzare-cumpărare, de schimb, de donaţie, certificat de moştenitor, act administrativ de restituire, hotărâre judecătorească) cu o durată de minim 2 ani de la data depunerii cererii de finanțare;

**f) achiziție de bunuri imobile (clădiri și terenuri)**

- Actul/titlul de proprietate și extrasul de carte funciară pentru bunuri imobile (terenuri, clădiri) sau documente similare din statul în care va fi efectuată achiziția, din care să rezulte: părțile (vânzător/cumpărător), descrierea imobilului ce urmează a se cumpăra, inclusiv identificarea cadastrală etc.;

- document emis de autorități competente din statul în care va fi efectuată tranzacția, care să ateste valoarea imobilului (teren/construcție, după caz);

- fotografii cu bunurile imobile care urmează să fie achiziționate;

- să facă dovada, prin extras de carte funciară sau alt document similar recunoscut în statul de reședință că imobilul nu este grevat de sarcini;

**-** declarație pe proprie răspunde a proprietarului cu privire la faptul că imobilul (teren și construcție, după caz) nu face obiectul unor litigii în curs de soluţionare și a vreunei revendicări din partea unui terț.